钦定古今图书集成/明伦汇编/官常典/第615卷 > 方岳
## 钦定古今图书集成/明伦汇编/官常典/第615卷 > 方岳

按《祁门县志》：“岳字巨山，七岁能赋诗。绍定五年，漕试
及别院试，皆首选，廷试甲科第七，调南康军及滁州
教授，除淮东安抚司干官。高邮军卒哄，以制命往易，
置其事，戮首恶数人，一城帖然。制置司赵葵曰：‘儒者
知兵，吾巨山也’。秩满，进礼、兵部驾阁，添差淮东制司
干官。丁忧。先是，史嵩之在鄂渚，王楫画江胁和，嵩之”
主和议。岳尝代葵书槁，语侵嵩之，嵩之以此怒岳。服
阕，嵩之入相，差充刑、工部驾阁嗾，言者论岳闲居四
年。及范锺为左丞相，以礼、兵部、驾阁召。岳寻除大学
正兼景献府教授。轮对，首言：“化瑟虽更，圣心未一。谓
之刚果，时而阴柔；谓之清明，时而阴晦。殚土木以彰
宠赂，何以训吏廉？任环列以示昵私，何以杜憸？”谒奏
毕，言东西阃和战之议，及代书掇怒之由，上再三嘉
叹。淳祐六年，迁宗学博士，疏谓：“丙午为自古厄运，考
之国朝，则是李邦彦从吉之年，烛武已老，丐骸而去，
幸也。王陵少戆，不知谁可代之，万一当馈之思，慨然
有不如之叹，则天下事不可胜讳。”是岁淳祐六年丙
午，谓嵩之行将服阕，“范锺以老去游，似如王陵之戆，
无以为继也。”其言亦深切矣。通讲荣邸。先是，讲官日
至客次，侍讲岳持不可，王与芮甚敬之。七年，除秘书
郎。方扫革省中旧弊，适赵葵以元枢出督，辟充行府
参议官，遂以宗正丞权工部郎官。在行，始至，则以祀
祭违礼，与同僚辩论不合，丐去，葵不许。葵出行边，岳
自言之朝，丐祠差南康军。郡故当左蠡之冲，风涛险
恶，置闸以便泊舟，湖广总领所纲梢据闸口邀民钱
万，始得入闸。民船有覆溺者，岳取纲梢榜之百京湖
阃兼总领贾似道怒，谓无体统，移文令岳具析。岳怒
谓：湖广总领所岂可于江东郡寻体统？大书判数百
语，有曰：“岂不知天地间有一方。”岳还其文，似道益不
堪，遂劾诸朝。朝不直似道，因两易岳知邵武军，力丐
祠，丐罢，不许。未至邵武二百里，洞寇作，驰急足榜谕
之，寇知威名，迎拜车下而散。郡六，廖姓，峒丁派也。廖
教授复之与洞表里，杀人殖货，为郡梗。岳奏窜廖复
之，而诛廖宗禹。复之等多赀先为计，奏格不下。三上
疏丐去，未报，即拜章交郡印与次官行。既归，然后得
旨，改知饶州。未上罢。起知宁国府，未上罢。越七载，起
知袁州，寻除吏部尚左郎官。无何，丁大全当国，以先
求举剡，不从，怒岳属沿江副阃袁玠劾岳。及贾似道
相，起知抚州。岳辞，已题废印历，似道与再给，尽复元
官，然非真能释憾，竟寝新命。卒年六十四，官朝散大
夫。自谓“秋崖气貌清古，诗文不用古律，以意为之，语
或天出。”有《秋崖小稿、重修南北史》一百七十卷。